Document ID: 32013R0796

KOMISJONI RAKENDUSMÄÄRUS (EL) nr 796/2013,
21. august 2013,
millega keeldutakse andmast luba aine 3-atsetüül-2,5-dimetüültiofeen kasutamiseks söödalisandina
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
ning arvestades järgmist:
(1)
Määruses (EÜ) nr 1831/2003 on sätestatud loomasöötade söödalisandite lubade andmise kord ning selliste lubade andmise või andmisest keeldumise põhjused ja menetlused. Kõnealuse määruse artikliga 10 on ette nähtud nõukogu direktiivi 70/524/EMÜ (2) alusel lubatud söödalisandite uuesti hindamine.
(2)
Direktiivi 70/524/EMÜ kohaselt anti tähtajatu luba aine 3-atsetüül-2,5-dimetüültiofeen kasutamiseks kõikide loomaliikide söödalisandina rühmas „lõhna- ja maitseained ja isutekitajad - looduslikud tooted ja neile vastavad sünteetilised tooted”. Vastavalt määruse (EÜ) nr 1831/2003 artikli 10 lõikele 1 kanti see aine hiljem Euroopa Liidu söödalisandite registrisse kui olemasolev toode, mille CASi number on 2530-10-1 ja Flavise number 15.024.
(3)
Määruse (EÜ) nr 1831/2003 artikli 10 lõike 2 alusel ja koostoimes nimetatud määruse artikliga 7 on esitatud taotlus aine uuesti hindamiseks kõikidele loomaliikidele ette nähtud söödalisandina ning kõnealuse söödalisandi klassifitseerimiseks söödalisandite kategooriasse „organoleptilised lisandid” ja funktsionaalrühma „lõhna- ja maitseühendid”. Taotlusele on lisatud määruse (EÜ) nr 1831/2003 artikli 7 lõikes 3 nõutud andmed ja dokumendid.
(4)
Aine 3-atsetüül-2,5-dimetüültiofeen on kantud Euroopa Parlamendi ja nõukogu 16. detsembri 2008. aasta määruse (EÜ) nr 1334/2008 (mis käsitleb toiduainetes kasutatavaid lõhna- ja maitseaineid ning teatavaid lõhna- ja maitseomadustega toidu koostisosi ning millega muudetakse nõukogu määrust (EMÜ) nr 1601/91, määrusi (EÜ) nr 2232/96 ja (EÜ) nr 110/2008 ning direktiivi 2000/13/EÜ) (3) I lisa A osas sätestatud lõhna- ja maitseainete loetelusse hindamisel oleva lõhna- ja maitseainena, mille kohta tuleb esitada täiendavad teaduslikud andmed. Need andmed on esitatud.
(5)
Euroopa Toiduohutusamet (edaspidi „toiduohutusamet”) leidis oma 15. mai 2013. aasta arvamuses (4) kõnealuse aine kasutamise kohta lõhna- ja maitseainena toidus, et aine on mutageenne nii in vitro kui ka in vivo meetodi puhul, mistõttu selle kasutamine lõhna- ja maitseainena on tervisele ohtlik.
(6)
Hinnangu kohaselt on väga tõenäoline, et 3-atsetüül-2,5-dimetüültiofeen on mutageenne ka loomade jaoks, kelle sööt sisaldab kõnealust ainet organoleptilise söödalisandina. Seega ei ole tõestatud, et kõnealune aine ei avalda kavandatud tingimustel söödalisandina kasutamisel kahjulikku mõju loomade tervisele.
(7)
See tähendab, et määruse (EÜ) nr 1831/2003 artiklis 5 sätestatud tingimused kasutamise lubamiseks ei ole täidetud. Seega tuleb taotlus 3-atsetüül-2,5-dimetüültiofeeni kasutamise lubamiseks söödalisandina tagasi lükata.
(8)
Kuna 3-atsetüül-2,5-dimetüültiofeeni kasutamine söödalisandina võib põhjustada ohtu loomade tervisele, tuleks see turult võimalikult kiiresti kõrvaldada.
(9)
Praktilistel kaalutlustel tuleks olukorra lahendamiseks, mis on seotud lõhna- ja maitseühendit 3-atsetüül-2,5-dimetüültiofeeni sisaldava sööda olemasolevate varudega, mis on turule jõudnud enne käesoleva määruse jõustumist, ette näha üleminekuperiood.
(10)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Aine 3-atsetüül-2,5-dimetüültiofeeni kasutamiseks söödalisandina loomasöödas ei anta luba.
Artikkel 2
3-atsetüül-2,5-dimetüültiofeeni ja seda sisaldavate eelsegude varud tuleb turult kõrvaldada võimalikult kiiresti, kuid hiljemalt 11. oktoobriks 2013. Enne käesoleva määruse jõustumist toodetud segajõusööta, mis sisaldab 3-atsetüül-2,5-dimetüültiofeeni, võib kasutada kuni varude lõppemiseni ja kõige hiljem 11. oktoobrini 2013.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 21. august 2013

Labels: 3
17
6